In nomine Domini nostri Jesu Christi. Noverint omnes fideles, quod ego Hugo, comes de Domartin, pro remedio anime mee et omnium parentum meorum, Deo et sanctis apostolis Petro et Paulo, ad locum Cluniacum, sancto conventui ejusdem loci, suscepta desiderabili eorum societate, in capitulo donavi de alodo meo hereditario, quicquid habere visus sum in villa Brandalt Vileir, medietatem scilicet totius ville cum omnibus appenditiis in planis, in silvis, in pascuis, in servis et ancillis, ut deinceps ad cameram Cluniacensem pertineat. Hanc donationem, ne quis ulterius infringere presumat, presenti cartula notari petii et propria manu super altare Sancti Petri posui, ubi et testes de militibus meis legalibus adhibui, quorum hec sunt nomina: Wedericus, Adam, Rogerius, Hugo.